Regstreeks: WP 9 Bulle 14
Vir die eerste keer sedert September word Suid-Afrika se verwagte ekonomiese groei vir vanjaar op minder as 1% geraam.
Verlede maand nog het die ekonome wat deelneem aan Netwerk24, Beeld, Die Burger, Rapport en Volksblad se Ekonoom van die Jaar-wedstryd dit op 1,34% geraam. Maandag is bekend gemaak hul voorspelde gemiddelde is nou 0,97%.
Die Wêreldbank het reeds verlede week die land se verwagte maksimum groei op 1% vasgepen en die Internasionale Monetêre Fonds (IMF) het sy verwagting gister as 0,8% aangedui.
Die IMF rig ook ’n kwalik bedekte waarskuwing oor die stand van politieke stabiliteit in die land deur te sê die vooruitsigte vir Suid-Afrika bly beskeie in die aanloop tot die verkiesing in 2019.
Boonop het die Instituut vir Rasseverhoudinge (IRV) se Sentrum vir Risiko-ontleding bevind Suid-Afrika ervaar tans die langste dalende sakesiklus sedert 1945.
Dit is duidelik dat unieke strukturele probleme in die Suid-Afrikaanse ekonomie ontstaan het wat die land se groei kniehalter.
Uiteraard kan Suid-Afrika nie in isolasie van die res van die wêreldekonomie beoordeel word nie. En daar word óók ’n verlangsaming in groei voorspel, maar steeds op ’n vlak van 3,7% vir vanjaar en volgende jaar, volgens die IMF.
“Dit is nogal angswekkend, want die res van die wêreld groei en ons nie. Ons kan dit nie bekostig nie,” is die ekonoom Mike Schüssler se kommentaar.
Dit is duidelik dat unieke strukturele probleme in die Suid-Afrikaanse ekonomie ontstaan het wat die land se groei kniehalter. Dit is onder meer die gevolg van ideologiese mistastings, staatskaping en eenvoudig swak toepassing van ewe swak ekonomiese beleid.
Ook is daar ondanks die huidige groter gees van nugterheid in die presidensie steeds onsekerheid en agterdog oor wie werklik die septer in die land swaai. En of daar werklik ’n politieke wil is om vrome ekonomiese voornemens – waarin al die regte geluide gemaak word – in die praktyk deur te voer.
Dit wil begin lyk asof waarnemers, wat twyfel of pres. Cyril Ramaphosa se stimuluspakket genoeg gaan wees om nuwe lewe in die ekonomie te blaas tog reg is. Iets gaan drasties anders gedoen moet word en nuwe denke is vorentoe nodig.
Meer oor: Cyril Ramaphosa | Finansies | Stimilusplan | Hoofartikel | Ekonomie